20. november 2024

Poziv Vladi RS, naj zavrne spremembe Uredbe EU o proizvodih, ki ne povzročajo krčenja gozdov

Spoštovana

ministrica za kmetijstvo, gozdarstvo in prehrano,

državna sekretarka na ministrstvu za kmetijstvo, gozdarstvo in prehrano

Spoštovani

predsednik Vlade RS,

minister za okolje, podnebje in energijo,

državni sekretar na ministrstvu za kmetijstvo, gozdarstvo in prehrano,

vršilec dolžnosti generalnega direktorja na Direktoratu za gozdarstvo in lovstvo,

generalni direktor na Direktoratu za podnebne politike

Ko je 29. junija 2023 stopila v veljavo Uredba EU o proizvodih, ki ne povzročajo krčenja gozdov[[1]](#footnote-2) (v nadaljevanju: EUDR), je bil to razlog za ponos in čestitke**. Z namenom zaščite svetovnih gozdov in podnebja je Uredba o krčenju gozdov prepovedala dajanje nekaterih proizvodov, povezanih s krčenjem ali degradacijo gozdov po vsem svetu, na trg EU ter njihov izvoz s trga EU.**

Svetovno podnebje in biotska raznovrstnost sta se znašla na robu zmogljivosti, znanstveniki pa so izdali »zadnje opozorilo« glede podnebne krize. Predsednica Evropske komisije Ursula von der Leyen je reševanje podnebnih sprememb označila za »največjo odgovornost in priložnost našega časa«. Zato še toliko bolj presenečajo nevarni predlogi sprememb EUDR, ki jih je Evropski parlament sprejel prejšnji teden. Hud udarec uredbi je prišel že konec oktobra, ko je Komisija predlagala enoletni zamik začetka izvajanja EUDR, a sprejete spremembe, če bodo potrjene, pomenijo, da bo zakon postal nefunkcionalen.

Če bodo spremembe v pogajanjih sprejete, bodo uvedle novo kategorijo držav „brez tveganja“ za deforestacijo, ki bo podjetja oprostila zahtev po skrbnem preverjanju na območju celotne države. Namen EPP (predlagatelj sprememb) je jasen - **vrzel je bila oblikovana za izvzetje držav članic EU iz zakona**. S tem bi se izničil potencial EUDR pri preprečevanju degradacije gozdov (tj. zaščiti naravnih gozdov) v Evropi.

**Vse oči so zdaj uprte v Svet EU. Vlado RS pozivamo, da v skladu s stališčem iz 16. oktobra 2024 zavrne spremembe, ki jih je sprejel Evropski parlament 14. novembra 2024 in vztraja pri stališču »samo eno leto zamika«.**

Ključni razlog, zakaj je treba spremembe nujno zavrniti:

**Nefunkcionalnost EUDR**
Spremembe ustvarjajo vrzel - uvedba kategorije držav »brez tveganja« za deforestacijo bi omogočila podjetjem, da se izognejo skrbnemu preverjanju. Tako bi lahko proizvode, povezane s krčenjem gozdov, pred uvozom prepeljali skozi države brez tveganja, kar bi ustvarilo „trgovinske oaze“.

**Neustrezna merila za oceno tveganja**Predlagana merila za določanje „države brez tveganja“ za deforestacijo dejansko ne odražajo tveganja krčenja ali degradacije gozdov. Predlagano merilo za ocenjevanje držav »razvoj gozdne površine« (forest area development) upošteva zgolj površino drevesnega pokrova, ne pa stanja gozdov. Z drugimi besedami, če se izsekajo primarni gozdovi, ki so ključni za shranjevanje ogljika in zaščito biotske raznovrstnosti, nato pa se zasadijo monokulturne drevesne farme - po možnosti celo v povsem drugem delu države – EUDR ne bi veljal.

**Ogrožanje enotnega trga EU**
Spremembe bi lahko povzročile razlike med državami članicami EU glede izvajanja EUDR, kar bi ogrozilo enotni trg EU. Glede na razlago spremembe bi lahko večina držav imele oceno »brez tveganja«. Na primer, če uporabimo podatke FAO in merila gozdnih površin iz leta 1990, bi lahko bile vse države EU, razen Švedske in Portugalske, uvrščene v to kategorijo (seznam držav, ki padejo v kategorijo »brez tveganja« je priložen).

**Diskriminacija držav s tropskimi gozdovi**Ker spremembe pomenijo, da EUDR za večino EU držav ne bi veljala, bi to zagotovo sprožilo spore v Svetovni trgovinski organizaciji. WTO zahteva, da je pravilo, kot je EUDR, sorazmerno s ciljem, ki ga želi zakonodajalec doseči, in temelji na objektivnih, nediskriminatornih merilih, česar pa ta sprememba ne izpolnjuje.

**Politična motivacija sprememb, nepremišljenost in preračunljivost EPPi**
Christine Schneider (EPP) je na novinarski konferenci po glasovanju [priznala](https://www.youtube.com/live/pO6vCUJ50Hg), da EPP ni preverila, ali so spremembe združljive s WTO. V razkritem elektronskem sporočilu je zapisala: »*Če ne bo mogoče najti dogovora s Svetom, se lahko decembra vrnemo s predlogom za umik teh sprememb, tako da se Parlament in Svet, ki je že potrdil predlog Komisije brez amandajev, vrneta k prvotnemu besedilu*.«, kar kaže na preračunljivost s strani EPP.

**Nasprotovanje spremembam tudi s strani podjetij in združenj**
Veliko podjetij spremembam nasprotuje, saj bi te povzročile nestabilnost v dobavnih verigah in ogrozile obstoječe naložbe v skladnost z uredbo. Podjetja pozivajo k ohranitvi v njeni prvotni obliki.[[2]](#footnote-3)

V prilogi pošiljamo poročilo (v angleščini) z analizo sprememb, sprejetih na zasedanju Evropskega parlamenta o predlogu Komisije z dne 2. oktobra 2024 za preložitev datuma začetka uporabe Uredbe (EU) 2023/115 (EUDR). Poročilo pokaže, da imajo predlagane spremembe nesprejemljive škodljive učinke na vsebino in cilje EUDR, poleg tega pa odpirajo resna vprašanja združljivosti s pravom WTO in načelom nediskriminacije.

**Ko predstavnike RS in odločevalce, vas pozivamo k odločnemu ukrepanju in zavrnitvi škodljivih sprememb EUDR**. Poskrbeti moramo, da bo EUDR izpolnila svoje cilje in zaščitila gozdove, biotsko raznovrstnost ter podnebje in s tem prispevala k bolj trajnostni prihodnosti.



Nina Tome

v imenu okoljske organizacije Focus

1. Uradni list Evropske unije. *Uredba (EU) 2023/1115 Evropskega parlamenta in Sveta z dne 31. maja 2023 o omogočanju dostopnosti nekaterih primarnih in drugih proizvodov, povezanih s krčenjem in degradacijo gozdov, na trgu Unije in njihovem izvozu iz Unije ter o razveljavitvi Uredbe (EU) št. 995/2010*. EUR-Lex, 2023. [https://eur-lex.europa.eu/legal-content/SL/TXT/?uri=OJ:L:2023:150:TOC](https://eur-lex.europa.eu/legal-content/SL/XT/?uri=OJ:L:2023:150:TOC). [↑](#footnote-ref-2)
2. Javna pisma [Nestlé](https://www.linkedin.com/feed/update/urn%3Ali%3Aactivity%3A7252589365334306817/), [Ferrero](https://www.ferrero.com/int/en/people-planet/source-our-ingredients-sustainably/our-sourcing-approach), [Danone](https://x.com/Danone_EU/status/1838945182345048327), [Michelin](https://natural-rubber.michelin.com/news-michelin-and-the-european-regulation-on-deforestation-free-products), [Carrefour](https://www.carrefour.com/fr/news/2024/position-de-carrefour-relative-au-reglement-europeen-20231115-relatif-la-lutte-contre-la), trgovca s kavo in sojo [ETG](https://www.linkedin.com/posts/etg-world_commission-strengthens-support-for-eu-deforestation-activity-7249772637055336449-t_tz/?utm_source=share&utm_medium=member_desktop), vodilnega svetovnega proizvajalca furnirja in lesa [Danzer](https://www.danzer.com/en/company/media-relations/press-releases/item/danzer-vows-to-stick-to-original-eudr-schedule) francoskega združenja govedorejcev [INTERBEV,](https://www.linkedin.com/posts/interbev-fr_viande-mercosur-activity-7257380829222383616-8r4O?utm_source=share&utm_medium=member_desktop) certifikacijske sheme [FSC](https://fsc.org/en/newscentre/eudr/fsc-responds-to-eu-commissions-proposal-to-postpone-eudr), člani [Global Platform for Sustainable Natural Rubber](https://siph.groupesifca.com/pdf/communiques/letter_to_eudr_151024.pdf) (vključno z vodilnim proizvajalcem kavčuka v Afriki SIPH in vodilnim svetovnim trgovcem Olam Agri), [Albert Heijn](https://www.linkedin.com/feed/update/urn%3Ali%3Aactivity%3A7259491060442099712/), [Lidl](https://info.lidl/en/pdf/show/109935) in vodilnega svetovnega proizvajalca čokolade in kakavovih izdelkov [Barry Callebaut](https://www.barry-callebaut.com/en/about-us/media/news-stories/statement-eudr). [↑](#footnote-ref-3)